text: суринам пипасы - пипалар тұқымдасына жататын бразилия, гайана, суринамда кездесетін тілі де, тісі де жоқ құрбақа. дене тұрқы- 20см, дене пішіні бұрыш тәрізді, басының алдыңғы жағы үшкірленіп тұлғасымен тұтасып кеткен. алдыңғы аяқтары жіңішке, саусақты, саусақтарының арасынды жарғақтары болады. реңі сарғыш, кейде күңгірттеу қоңырқай түске айналады. құрсақ жағы ақшыл дақты, қара жолақты болады. суринам пипасы көбінесе тіршілігін суда өткізеді, алайда терісі мүйізденген, өкпесі жақсы жетілген. пипалар жер суаратын каналдарда, егістік алқаптарда кебе бастаған шалшшық суларда кездеседі. нөсер жаңбырларда ормандарды су басса да сол суларда тіршілік ете береді. пипалар іштей ұрықтанады. аналық пипаның клоакасы жұмыртқа салғыш үлкен қалта тәрізді. арқасында тереңдігі 10- 15 мм- дей ұяшықтары бар. ұяшықтардың арасын бөліп тұрған пердесі өте жұқа және қантамырлары көп болады. уылдырықтары 6- 7мм, сарыуызға өте бай. аталық пипа аналық пипаның жұмыртқа салғышын үстінен басқан кезде уылдырықтары ұяшықтарға түседі. ұяшықтардың беті уылдырықтың қабықшасынан түзілген тері қақпақшамен жабылады. аналық пипа 40- тан 114- ке дейін уылдырық шашады. уылдырықтан 82 күнде жас пипалар дамып ұяшықтардан сыртқа шығады. аналық пипа жыртылған ұяшықтардың жалбырап қалған қалдықтарынан тас немесе басқа қатты заттарға үйкеп түсіреді. осыдан кейін түлейді, орнын жаңа терімен ауыстырады.